Drie op Vredefort-plaas vermoor: ‘Sy vertroue het hom sy lewe gekos’Hansie Raath (54) en sy hondjie, Rakker. Foto: Verskaf Hansie Raath (54), die man wat oor die naweek saam met twee kinders op sy familieplaas naby Vredefort in die Vrystaat met sy eie vuurwapen doodgeskiet is, het sy vermeende moordenaar geken. “Die man wat in hegtenis geneem is, is iemand wat ons ken. Dit is ŉ man wat voorheen vir my pa gewerk het toe hy nog in die vervoerbedryf was. My pa het hom finansieel en moreel oor die afgelope jaar bygestaan en dit is hoekom hy Saterdag op die plaas was,” het Jéan Raath, Hansie se seun, gesê. “My pa het ŉ paar plaaskinders oor die naweek onthaal en ongelukkig is twee van hulle ook tydens die voorval doodgeskiet.” Maroela Media het vroeër berig Raath is omstreeks 18:00 op die plaas Blunort geskiet. Volgens die polisie was almal in die kombuis doenig toe die verdagte die vertrek verlaat het, na Raath se slaapkamer gegaan en ŉ vuurwapen uit die kluis gaan haal het. Die verdagte het met ŉ vuurwapen teruggekeer en Raath sonder waarskuwing agter sy oor geskiet. Die twee kinders, onderskeidelik 11 en 15 jaar oud, het probeer weghardloop toe hulle geskiet is. Jéan het gesê twee kinders kon wegkom en het hulp ontbied, waarna die polisie en omliggende boere reageer het. “My pa se Ford Ranger is gesteel en aan die brand gesteek. Die voertuig is later verlate naby Kroonstad opgespoor. Ons kluis is leeggemaak en tans is die meeste van ons vuurwapens steeds weg.” Die verdagte en ŉ vermeende medepligtige is Sondag omstreeks 09:00 in Kroonstad in hegtenis geneem. “Ons is platgeslaan en het geen idee waar om te begin om die stukkies op te tel nie. Hy was my held. My pa was ŉ eerlike, sagmoedige man wat ander mense te veel vertrou het en uiteindelik het dit hom sy lewe gekos,” het Jéan gesê. Die familie het almal bedank wat Saterdag op die toneel was en wat hulle in die moeilike tyd bystaan. Konst. Masilela Langa, polisiewoordvoerder, het Maandagmiddag aan Maroela Media gesê die verdagte het nog nie in die hof verskyn nie. Sy naam sal bekend gemaak word sodra hy verskyn het. Die kinders se name sal ook binnekort bekend gemaak word. Lees die opvolgberig hier.